钦定古今图书集成/明伦汇编/氏族典/第024卷 > 冯河清
## 钦定古今图书集成/明伦汇编/氏族典/第024卷 > 冯河清

按《唐书冯河清传》：“河清，京兆人。始隶郭子仪军，以战
多，拜左卫大将军。后从泾原节度使马璘充兵马使，
数以偏师与吐蕃遇，多效级，名闻军中。建中时，节度
使姚令言率兵讨关东，以河清知留后，幕府殿中侍
御史姚况领州而行。师过阙，有急变，德宗走奉天。河
清、况闻问，即发储铠完仗百馀乘献行在。帝拜河清”
泾原节度使、安定郡王况行军司马。朱泚数遣谍人
訹之，河清辄斩以徇。兴元元年，浑瑊以吐蕃兵败贼
韩旻等，泾人妄传吐蕃有功，将以叛卒，孥与赀归之，
众大恐，且言：“不杀冯公，吾等无类矣。”田希鉴遂害河
清。京师平，赠尚书左仆射，再赠太子少傅。